VårtOslo har tidligere skrevet at Coca-Cola truet med å ta produsenten av Jallasprite til retten, dersom de ikke byttet navn på brusen sin. Brusprodusenten på Grønland i Oslo aksepterte da å bytte navn og stanset all produksjon og salg av Jallasprite. Men nå vil Coca-Cola nekte produsent O. Mathisen å bruke også det nye navnet på sitronbrusen sin, jalla JALLAXXXXXX.

I en mail til O. Mathisen, sier Coca-Colas advokat, Håkon Tysnes Kaasin, følgende:

«Navnet som skal erstatte JALLASPRITE må være helt ulikt ethvert av The Coca-Cola Company sine kjennetegn og skal ikke inneholde noen referanser til noen av TCCC sine kjennetegn eller denne pågående konflikten. Navnet JALLAXXXXXX vil bli ansett som en fortsatt krenkelse og vil ikke bli akseptert».

Ingen referanser til Sprite

I et svar til Coca-Colas advokat sier Jarle Hollerud, mannen bak O. Mathisen og Jallasprite følgende:

«Vi har valgt å bruke jalla JALLAXXXXXX som kjennetegn på etikettene som snart kommer i sirkulasjon. Vi mener dette er ulikt ethvert av The Coca-Cola Company sine kjennetegn. Det inneholder heller ingen referanser til noen av The Coca-Cola Company sine kjennetegn. Det kan argumenteres at enhver endring av navnet til vår sitronbrus vil være en referanse til det du referer til som ‘den pågående konflikten’. Denne delen av deres forslag til avtaletekst kan således ikke etterleves. At deres klient anser JALLAXXXXXX som en krenkelse er beklagelig men dessverre ikke noe vi kan ta hensyn til».

- Ønsker du åannonsere i VårtOslo? Ikke nøl med å ta kontakt med oss.

Det estetisk beste navnet

Underveis vurderte O. Mathisen også navnene jallasitron og jallabrus, men har nå landet på jalla JALLAXXXXXX. De har derfor allerede bestilt 20.000 nye etiketter til det nye navnet, ifølge Jarle Hollerud.

– Vi har ikke klart å finne en løsning på et navn som ser bedre ut, ei heller bestemme oss for et annet navn som klinger godt, informerer Hollerud om til advokat Håkon Tysnes Kaasin, ved advokatkontoret Bryn Aarflot.

– Vi har gått for dette navnet fordi det estetisk sett var det beste og på grunn av tidspress. Vi har ganske enkelt ikke råd til å la produksjon bli stående lenger. I fremtiden får vi se om vi vil eller har lyst til å bytte ut X-ene med et annet navn, opplyser Rikard Svensk, hos O. Mathisen, VårtOslo om.

– Vi mener å ha oppfylt kravene til The Coca Cola Company så langt det er mulig fra vår side, sier Hollerud i et svar til Kaasin.

– Ordet SPRITE fremstår som sensurert

The Coca-Cola Company mener ordet JALLAXXXXXX får det til å se ut som at Coca-Cola har sensurert det nye navnet på sitronbrusen til O. Mathisen. I en mail-henvendelse til O. Mathisen, sier advokat Håkon Tysnes Kaasin følgende:

Jeg vil «gjøre det klart at alternativet JALLAXXXXXX eller andre alternativer hvor det fremstår som at ordet SPRITE bare er sensurert, ikke vil være aktuelt. Jeg ber derfor om en rask bekreftelse fra deg på at du aksepterer å avstå fra slike navn. I motsatt fall vil det ikke være grunnlag for videre forhandlinger. JALLASITRON eller JALLABRUS eller lignende vil derimot være helt akseptabelt fra vår side».

Coca-Colas syv krav

Følgende er kravene The Cola-Company stiller for å frafalle trusselen om en stevning av O. Mathisen:

Alle flasker og flaskekorker som er merket med JALLASPRITE og som ikke allerede er distribuert, må ikke distribueres og må kun erstattes med nye produkter.

Navnet som skal erstatte JALLASPRITE må være helt ulikt ethvert av TCCC sine kjennetegn, og skal ikke inneholde noen referanser til noen av TCCC sine kjennetegn eller denne pågående konflikten. Navnet JALLAXXXXXX vil bli ansett som en fortsatt krenkelse og vil ikke bli akseptert, som tidligere forklart.

TCCC skal få tilsendt et eksemplar av flasken med den nye etiketten for å godkjenne at den oppfyller kravene etter avtalen før O. Mathisen kan starte distribusjon under det nye navnet.

Flasker som allerede er distribuert til butikker, restauranter og andre utsalgssteder kan selges ut som de er.

Mathisen må informere alle butikker, distributører og restauranter som selger produktet om at de må stanse all videre markedsføring av JALLASPRITE.

Alt markedsførings- og reklamemateriell, inkludert det som befinner seg hos butikker og restauranter, må destrueres.

TCCC er villig til å frasi seg sitt erstatningskrav mot O. Mathisen og Hollerud Grafiske hvis vi nå kommer til enighet, men hvis forliksavtalen brytes fra din side, forbeholder TCCC seg retten til likevel å kreve erstatning.

LES OGSÅ: Barnehage på tur fant pose full av amfetamin

Ingen kommentar

VårtOslo har vært i kontakt med advokat Kaasin om kravet mot O. Mathisen, men han henviser oss videre til Coca-Cola. Når vi tar kontakt med Coca-Colas talsperson, Frida Keane, oppgir hun bare til at de er i dialog med O. Mathisen og har ingen ytterligere kommentarer.